Inciostro

Inciostro, mescciua liquida formâ da 'na disperscion de pigmenti ò da 'na soluçion de coloranti inte 'n mezo ægoozo ò organico con l'azonta d'aditivi fluidificanti (collanti, tenscioattivi, polimeri ecc.), ch'a vegne transferia in sce de superfiçie de materiæ despægi segondo i uxi, in particolâ a scritua e a stampa.

 Çenni storichi 
Tra i ciu antighi inciostri va aregordao l'inciostro de Chiña, l'invençion do quæ a remonta a-o 3° millennio a.C. In eppoca clascica gh'ea in uzo di inciostri a baze de neigro de fumme e de sæ metalliche ascì, a-i quæ seguì into Medioevo di inciostri a baze de vetriœu, cacalloa e gomma, dœuviæ dapœuscia ascì. Into 19° sec. i sviluppi da chimica permissan a gradoâ sostituçion de sæ metalliche (che corodeivan o papê) con di preparæ chimichi meno agrescivi. Tanto inte l'antighitæ che into Medioevo, fu largamente dœuviao di inciostri tenti, sorvettutto rosci e turchin, e, inte di codexi de gran lusso, ascì d'inciostri a baze d'óo ò d'argento.

 Tipi de inciostro
Existe di inciostri despægi in fonçion do cô e de l'uzo a-o quæ son destinæ (scritua, pittua, stampa tipografica, stampa carcografica, stampa da computer, fotocopiatua). I inciostri neigri, ciu comun, son de soluçioin ægooze d'acido gallico e tannico (ò de 'n solo de questi) e sorfato ferozo con azonta d'agenti anticomplessanti, coloranti azontivi (in particolâ aime de crommo ò cromato ò bicromato de potascio, neigro de fumme), produti antimoffa.

 Inciostri da stampoei 
Son composti da doi elementi de baze; un veicolo (ligante ò vernixe) e un colorante. O primmo o serve pe-o transporto e pe-o fissaggio do segondo in sce-o suporto da stampâ. A segonda do tipo de veicolo, se distingoe inciostri grasci e inciostri liquidi. I primmi, dœuviæ inta stampa tipografica, offset, carcografica e serigrafica, g'han un veicolo composto da de rexiñe naturæ ò scintetiche mescciæ con di œui vegetæ (lin, soia ecc.) ò mineræ (derivæ da-o petrollio ò da-o carbon) e un produto colorante formao da di pigmenti insolubili despersci in povie finiscima. I segondi, dœuviæ inta stampa rotocarco ò flesciografia, g'han un veicolo composto da 'na mescciua de mæxime rexiñe scintetiche dœuviæ pe-i inciostri grasci, de solventi volatili, comme toluene, xilene, alcol, ægoa, e un produto colorante composto da di pigmenti solubili into veicolo.

Pe-a stampa in rotative a neigro e a cô, pe-a sempre ciu elevâ veloçitæ de tiatua l'è stæto introduto di inciostri che receddan un aporto de calô pe rende ciu rappido l'esciccamento e o fissaggio. Pe-a stampa offset l'è stæto otr'a ço introduto di inciostri o veicolo di quæ o l'è constituio da 'na rexiña acrilica viscoza, parçialmente polimerizzâ e diluia into so monommero. L'esciccaçion e o fissaggio avegnan pe polimerizzaçion sotta l'effetto di raggi urtravioletti (inciostri UV). 

Di atri inciostri particolæ son i inciostri metallichi, formæ da de sospenscioin de povie de metalli in soluçion de gomma arabica, e i inciostri fosforescenti, impiegæ pe-a stampa de francobolli e manifesti.

I vapoî di solventi e diluenti dœuviæ inti inciostri da stampa pœuan inquinâ i ambienti de travaggio e recedde, pertanto, di apægiatue pe-a bonifica de tæ ambienti ò pe-o recupero di solventi mæximi. D'atro canto, l'impiego de l'ægoa a-o posto di sciorventi organichi tradiçionæ, a fronte de l'evidente benefiçio ambientâ, o comporta tuttavia de dificortæ into caxo di inciostri destinæ a di supporti no asciorbenti (laminæ plasteghi, aluminnio ecc.); otr'a ço l'ægoa a l'evappoa con mao dificortæ e mao lenteçça. 

Se produxe ascì di inciostri do tutto privi de quásesǽ tipo de solvente, comme i inciostri UV pe-a stampa offset d'ato diti.

 Atri progetti 

Categorîa:Chimica